Eskom kry nuwe uitvoerende hoofFoto: GCIS Minister Lynne Brown het aan verslaggewers by die parlement gesê dat die kabinet die aanstelling van Tshediso Matona as uitvoerende hoof van Eskom goedgekeur het. Matona is tans die departement van openbare ondernemings se direkteur-generaal. “Mnr. Matona was die afgelope drie jaar nou betrokke in ‘n toesighoudende rol oor Eskom en ander staatsinstellings,” het Brown aan verslaggewers gesê. Sy sê hoewel Matona nie baie ondervinding in die private sektor het nie, sy aanstelling ten doel het om die kragvoorsiener se leierskap te versterk. “Leierskap is deel van die probleem by Eskom. Matona verstaan in watter rigting die regering wil gaan. Hy verstaan die debatte wat tans woed in ons omgewing. Hy moet besluite neem oor watter rigting Eskom moet inslaan. Hy moet ook dit wat verkeerd is by Eskom uitsorteer.” Brown sê sy verwag dat Matona ‘n “strategiese rigtingverandering” sal implementeer wat Eskom meer doeltreffend en effektief sal maak. Matona sal op 1 September die leisels oorneem. Brian Dames was tot einde Maart vanjaar die hoof van Eskom en is deur Collin Matjila vervang. Matjila het in die pos waargeneem.